
Արարատյան դաշտի անկանոն ջրօգտագործման, և հատկապես այստեղ գործող ձկնաբուծարանների հետևանքով այդ տարածքը բնապահպանական աղետի առջև է կանգնած:


Այսօր կառավարությունը որոշում է կայացրել, որով ոլորտի օրենսդրության մեջ մի շարք փոփոխություններ իրականացնելով, կառավարությունը որոշել է բարձրացնել ջրօգտագործման դիմաց գանձվող բնօգտագործման վճարները:


Ավելորդ չէ նշել նաև, որ այս խստացումները վերաբերում են հատկապես այս մարզերում գործող բազմաթիվ ձկնաբուծարաններին, որոնց սեփականատերերի շարքում, ըստ մամուլի, կան նաև ազդեցիկ գործարարներ ու պետական պաշտոնյաներ: Օրինակ, Լֆիկ Սամոն, կամ ՊԵԿ կոմիտեի նախագահի տեղակալը:


Արարատի և Արմավիրի մարզերում, որտեղ վիճակն ամենաաղետալին է, որոշվել ձկնաբուծության նպատակով օգտագործված ստորերկրյա ջրի դիմաց  բնօգտագործման վճարը այսուհետ հաշվարկել արդյունահանված ջրի ծավալի 50 %-ի չափով: Նշենք, որ մինչ այժմ նրանք վճարում էին օգտագործած ջրի միայն 5 %-ի համար:


Իսկ ապօրինի ջուր գողացողներն այսուհետ նախկին եռապատիկի փոխարեն  կտուգանվեն Արարատի և Արմավիրի մարզերում` տասնապատիկի, մյուս մարզերում` հնգապատիկի չափով:


Նախագծի հեղինակները վստահ են, որ այս խստացումները կհանգեցնեն Արարատյան ջրավազանում ջրօգտագործման ծավալների նվազեցմանը, ինչը կնպաստի բնապահպանական բարդ իրավիճակի բարելավմանն ու ջրային ռեսուրսների կայուն օգտագործմանը:


Աղբյուրը՝ «Փաստինֆո»
